b'\n_START_ARTICLE_\nVinko Pulji\xc4\x87\n_START_SECTION_\nDjetinjstvo i \xc5\xa1kolovanje\n_START_PARAGRAPH_\nVinko Pulji\xc4\x87 ro\xc4\x91en je 8. rujna 1945. u mjestu Prije\xc4\x8dani pored Banje Luke kao dvanesto od trinaestero djece Ivana i Kaje Pulji\xc4\x87. Majka Kaja je umrla kada je Vinko imao svega tri godine, pa se njegov otac Ivan ponovno \xc5\xbeeni za Anu Juri\xc4\x87. Prema rije\xc4\x8dima kardinala Pulji\xc4\x87a, njegova pomajka Ana jako se dobro brinula o svoj djeci, te im je rodila jo\xc5\xa1 osmero bra\xc4\x87e i sestara._NEWLINE_U rodnom mjestu zavr\xc5\xa1ava osnovnu \xc5\xa1kolu, a u jesen 1961. odlazi u Me\xc4\x91ubiskupijsko dje\xc4\x8da\xc4\x8dko sjemeni\xc5\xa1te na \xc5\xa0alati u Zagrebu gdje poha\xc4\x91a Nadbiskupsku klasi\xc4\x8dnu gimnaziju. S generacijom iz sjemeni\xc5\xa1ta ostaje povezan vi\xc5\xa1e od pedeset godina, odr\xc5\xbeavaju\xc4\x87i svake godine susret generacije. Po zavr\xc5\xa1etku gimnazije u Zagrebu odlazi u \xc4\x90akovo gdje zavr\xc5\xa1ava studij teologije i gdje ga 29. lipnja 1970. \xc4\x91akova\xc4\x8dki biskup msgr.\xc2\xa0Stjepan Bauerlein\xc2\xa0zaredio za sve\xc4\x87enika Banjolu\xc4\x8dke biskupije.\n_START_SECTION_\nSve\xc4\x87eni\xc4\x8dka slu\xc5\xbeba\n_START_PARAGRAPH_\nNakon sve\xc4\x87eni\xc4\x8dkog re\xc4\x91enja najprije je tri godine slu\xc5\xbebovao kao \xc5\xbeupni vikar u Banjoj Luci, a potom nekoliko mjeseci kao \xc5\xbeupnik u \xc5\xbeupi Ro\xc4\x91enja Bla\xc5\xbeene Djevice Marije Sasina kod Sanskog Mosta. Nakon toga imenovan je 1973. \xc5\xbeupnikom u \xc5\xbeupi Svetoga Ivana Krstitelja Ravska kod Ljubije gdje ostaje pet godina. U ljeto 1978. preuzima slu\xc5\xbebu duhovnika sjemeni\xc5\xa1taraca u Nadbiskupskom sjemeni\xc5\xa1tu \xc2\xabZmajevi\xc4\x87\xc2\xbb u Zadru. Na toj slu\xc5\xbebi ostaje devet godina. Banjolu\xc4\x8dki biskup Alfred Pichler imenuje ga 1988. \xc5\xbeupnikom \xc5\xbeupe Svetoga Roka u Bosanskoj Gradi\xc5\xa1ci gdje ostaje nepune dvije godine. Mladi banjolu\xc4\x8dki biskup Franjo Komarica dekretira ga u jesen 1990. u Sarajevo za vicerektora u Vrhbosanskom bogoslovnom sjemeni\xc5\xa1tu, gdje ostaje samo dva mjeseca. Uskoro \xc4\x87e, prema njegovim vlastitim rije\xc4\x8dima biti "hitno pozvan u nuncijaturu u Beogradu" gdje mu je priop\xc4\x87eno da ga Rim \xc5\xbeeli imenovati nadbiskupom.\n_START_SECTION_\nImenovanje\n_START_PARAGRAPH_\nPapa Ivan Pavao II. imenovao ga je 7. prosinca 1990. vrhbosanskim nadbiskupom metropolitom. Imenovanje banjolu\xc4\x8dkog sve\xc4\x87enika Vinka Pulji\xc4\x87a bilo je veliko iznena\xc4\x91enje za sve\xc4\x87enike Vrhbosanske nadbiskupije koja je te godine o\xc4\x8dekivala imenovanje novoga nadbiskupa nakon umirovljenja dotada\xc5\xa1njeg vrhbosanskog nadbiskupa Marka Jozinovi\xc4\x87a. Za biskupa ga zaredio rimski biskup Ivan Pavao II. u Rimu, 6. sije\xc4\x8dnja 1991. Ustoli\xc4\x8den je za nadbiskupa metropolita u sarajevskoj katedrali, 19. sije\xc4\x8dnja 1991. Za geslo uzima rije\xc4\x8di: Po Mariji u vjeri, nadi i ljubavi, \xc4\x8dime \xc5\xbeeli istaknuti svoju pobo\xc5\xbenost BDM. No, nedugo nakon imenovanja u Bosni i Hercegovini po\xc4\x8dinje krvavi rat.\n_START_SECTION_\nKardinalski grimiz u sred rata\n_START_PARAGRAPH_\nTijekom rata u Bosni i Hercegovini nadbiskup Vinko Pulji\xc4\x87 nije napu\xc5\xa1tao svoje biskupsko sjedi\xc5\xa1te u Sarajevu, osim kada bi pastoralno obilazio vjernike u nadbiskupiji. Novonastalu neovisnu dr\xc5\xbeavu Bosnu i Hercegovinu \xc5\xbeelio je posjetiti i papa Ivan Pavao II, ali mu je to bilo onemogu\xc4\x87eno. U nedjelju 30. listopada 1994., istovremeno u Vatikanu i u opkoljenom Sarajevu, objavljeno je imenovanje Vinka Pulji\xc4\x87a kardinalom. _NEWLINE_Papa Ivan Pavao II. uvrstio je nadbiskupa Vinka Pulji\xc4\x87a u Zbor kardinala svete Rimske crkve na konzistoriju odr\xc5\xbeanom 26. studenoga iste godine. Dodjeljena mu je naslovna crkva Svete Klare (tal. Santa Chiara a Vigna Clara). Taj \xc4\x8din shva\xc4\x87en je kao simboli\xc4\x8dni znak blizine Svetoga oca s katolicima i drugim \xc5\xbertvama rata u BiH.\n_START_SECTION_\nOpustjela nadbiskupija\n_START_PARAGRAPH_\nVrhbosanska nadbiskupija je na po\xc4\x8detku nadbiskupske slu\xc5\xbebe Vinka kardinala Pulji\xc4\x87a imala 528.539 kr\xc5\xa1tenih katolika (podatak od 31. prosinca 1991.), dok je taj broj 31. prosinca 2014. spao na svega 182.843 kr\xc5\xa1tenih katolika koji su ostali \xc5\xbeivjeti u Vrhbosanskoj nadbiskupiji.\n_START_SECTION_\nPredsjednik Biskupske konferencije BiH\n_START_PARAGRAPH_\nOsobno je kardinal Pulji\xc4\x87 zajedno s banjolu\xc4\x8dkim biskupom Franjom Komaricom tra\xc5\xbeio od Rima osnivanje zasebne Biskupske konferencije BiH. Od 1995. do o\xc5\xbeujka 2002. bio je prvi put predsjednik Biskupske konferencije BiH. Ponovno je predsjednik BK BiH  od 2005. do 2010. Tre\xc4\x87i put je 2015. izabran za predsjednika BK BiH. Slu\xc5\xbebu predsjednika vr\xc5\xa1io je jedino jo\xc5\xa1 banjolu\xc4\x8dki biskup Franjo Komarica.\n_START_SECTION_\nNa konklavama 2005. i 2013.\n_START_PARAGRAPH_\nKao jedan od kardinala izbornika sudjelovao je na konklavama 2005. i 2013., kada je za nasljednika Ivana Pavla II. 2005. izabran Benedikt XVI., a za njegova nasljednika 2013. papa Franjo. Vinko Pulji\xc4\x87 ni prvi ni drugi put nije bio me\xc4\x91u isticanim kandidatima za novoga papu.\n_START_SECTION_\nUloga tijekom rata u BiH\n_START_PARAGRAPH_\nKada je 1992. izbio rat u Bosni i Hercegovini, nadbiskup Vinko se odmah uklju\xc4\x8dio u pomo\xc4\x87 tisu\xc4\x87ama izbjeglica i prognanika, mobiliziraju\xc4\x87i sve snage mjesne Crkve. Tijekom rata \xc4\x8desto je riskirao \xc5\xbeivot u pastoralnim putovanjima u \xc5\xbeupe nadbiskupije, a tijekom jednog takvog posjeta bila ga je na dvanaest sati zatvorila srpska vojska u Ilija\xc5\xa1u, pri \xc4\x8demu je bio ozbiljno ugro\xc5\xbeen voze\xc4\x87i se u oklopnom vozilu za\xc5\xa1titnih snaga Ujedinjenih naroda na Vare\xc5\xa1. Prema njegovim rije\xc4\x8dima, papa Ivan Pavao II. jednom mu je rekao: "Kada sam polagao na tebe ruke ... da te posvetim za pastira sarajevske nadbiskupije, nisam mogao ni zamisliti da \xc4\x87e tvoj kri\xc5\xbe uskoro biti tako te\xc5\xbeak, a tvoja \xc4\x8da\xc5\xa1a tako gorka".\n_START_SECTION_\nStatus Me\xc4\x91ugorja\n_START_PARAGRAPH_\nGovore\xc4\x87i na Biskupskoj sinodi 2004. godine kardinal Pulji\xc4\x87 je se po\xc5\xbealio kako su navodna ukazanja u Me\xc4\x91ugorju postala izvor podjele u Crkvi. Osim toga on je od 2006. godine bio uklju\xc4\x8den u osnivanje Povjerenstva za ispitivanje navodnog Marijana ukazanja koja je pod nazivom "Commissione internazionale di inchiesta su Me\xc4\x91ugorje" kona\xc4\x8dno osnovana 17. o\xc5\xbeujka 2010. Njen rad pod predsjedanjem kardinala Camilla Ruinija zaklju\xc4\x8den je 17. sije\xc4\x8dnja 2014. godine s navodnim odobrenjem prvih sedam ukazanja, no rezultati Komisije nisu jo\xc5\xa1 slu\xc5\xbebeno objavljeni. _NEWLINE_Kardinal Pulji\xc4\x87 nije javno govorio o osobnom stavu o ukazanjima u Me\xc4\x91ugorju, ali je nagla\xc5\xa1avao va\xc5\xbenost pastoralnog djelovanja u toj \xc5\xbeupi.\n_START_SECTION_\nOdnos s muslimanima\n_START_PARAGRAPH_\nKardinal Pulji\xc4\x87 je \xc4\x8desto izjasnio jasan stav da su prije rata odnosi katolika s muslimanima bili vrlo dobri, ali da se situacija pogor\xc5\xa1ala tijekom rata. Kazao je da ga je zasmetalo to \xc5\xa1to je u ratu humanitarna pomo\xc4\x87 iz arapskih zemalja bivala podijeljivana isklju\xc4\x8divo muslimanima, to jest da je istu bilo zabranjeno davati kr\xc5\xa1\xc4\x87anima. Isticao je da je takva diskriminacija po vjeri bila nezamisliva za Caritas koji je dijelio i dijeli nebrojenu pomo\xc4\x87 svima koji su u nevolji, kako tijekom rata, tako i danas. _NEWLINE_Godine 2012. kardinal Pulji\xc4\x87 upozorio je na \xc5\xa1irenje vehabizma u jugoisto\xc4\x8dnoj Europi, posebno u Bosni i Hercegovini, navode\xc4\x87i da dr\xc5\xbeavne vlasti nisu u stanju to sprije\xc4\x8diti. Istovremeno je upozorio na diskriminaciju katolika u bosansko-hercegova\xc4\x8dkom dru\xc5\xa1tvu zahtijevaju\xc4\x87i jednako postupanje prema katolicima u zapo\xc5\xa1ljavanju, obrazovanju i drugim podru\xc4\x8djima. Potvrdio je da \xc4\x87e i dalje nastojati uspostaviti dijalog i \xc5\xbeivot u miru kr\xc5\xa1\xc4\x87ana i muslimana u Bosni i Hercegovini, \xc5\xa1to je naru\xc5\xa1eno nedavnim ratom. Stav kardinala Pulji\xc4\x87a o odnosu s muslimanima, kao i pravoslavnima, \xc5\xbeidovima i svima drugima je da dijalog nema alternativu, \xc5\xa1to je dokazao svojim konstantnim i aktivnim djelovanjem u Me\xc4\x91ureligijskom vije\xc4\x87u Bosne i Hercegovine.\n_START_SECTION_\n\xc5\xbdene i brak\n_START_PARAGRAPH_\nVinko Pulji\xc4\x87 je u svibnju 2016. izrekao jednu kontroverznu izjavu, koja je izazvala bijes medija i javnosti, te ismijavanje na dru\xc5\xa1tvenim mre\xc5\xbeama. Nakon \xc5\xa1to je u propovijedi u Zadru pozvao \xc5\xbeene da ne ulaze u seksualne odnose prije braka kako time ne bi postale "\xc5\xa1trace" (\xc5\xa1to u lokalnom \xc5\xbeergonu zna\xc4\x8di "kurva"), ta rije\xc4\x8d je izazvala negativne reakcije, osobito udruga koje se bore protiv diskriminacije \xc5\xbeena. Kardinal je kasnije izjavio da su njegove rije\xc4\x8di "izva\xc4\x91ene iz konteksta" unato\xc4\x8d druga\xc4\x8dijoj implikaciji koja se temelji na transkriptu propovijedi, ali je priznao da je rije\xc4\x8d koju je upotrijebio bila pregruba.\n_START_SECTION_\nNagrade\n_START_PARAGRAPH_\nZa svoj rad i zalaganje za jednakopravnost svih naroda i za zaustavljanje rata u BiH kardinal Pulji\xc4\x87 primio je vi\xc5\xa1e priznanja, me\xc4\x91u kojima svakako treba spomenuti po\xc4\x8dasni doktorat iz humanisti\xc4\x8dkih znanosti \xc5\xa1to mu ga je 1995. godine dodijelilo dr\xc5\xbeavno sveu\xc4\x8dili\xc5\xa1te Grand Valley u Grand Rapidsu u Michiganu, te po\xc4\x8dasni doktorat dodijeljen 15. o\xc5\xbeujka 2001. u gradu Arequipi (Peru) na katoli\xc4\x8dkom sveu\xc4\x8dili\xc5\xa1tu Santa Maria. Tako\xc4\x91er je 28. kolovoza 2002. primio me\xc4\x91unarodnu mirovnu nagradu \xc2\xabPerdonanza\xc2\xbb (\xc2\xabOpra\xc5\xa1tanje\xc2\xbb) talijanskog grada L\'Aquila.'